Puig de les Cadiretes – reptes muntanyencs
El puig de les Cadiretes o puig de ses Cadiretes és una muntanya de 519 metres i és el punt culminant del massís del mateix nom que es troba entre els municipis de Llagostera, a la comarca del Gironès, i Tossa de Mar, a la comarca de la Selva. Aquesta partió no ha sigut sempre així, ja que fins a l’època de la guerra de Cuba, aquest cim pertanyia totalment a la població de Llagostera. El que passa és que per evitar que els llagosterencs anessin a la guerra, van cedir el tros de terra que arribava fins al mar.
El cim és a la llista dels 100 cims per mèrits propis, ja que és una magnífica talaia sobre la plana de la Selva. També, al llevant veurem el mar i la costa abrupta que va des de Palamós i Sant Feliu de Guíxols fins a Blanes, el delta de la Tordera i el massís del Montnegre. Mirant cap a l’interior es pot veure el Montseny, les planes de la Selva i el Gironès, la Garrotxa, el Pirineu i les Gavarres.
Tot el recorregut de pujada el farem per pistes senyalitzades i en perfectes condicions, és el GR-92, amb molt poca ombra i sense fonts. Opcionalment es pot estirar la proposta i anar a visitar vestigis neolítics com el paradolmen d’en García, apartat uns 25 metres del camí de pujada, o el menhir d’en Llach. També, en molts talls del camí, podrem gaudir de roques granítiques que l’erosió ha dotat de formes capritxoses. En aquest aspecte destaca, per sobre de la resta, la Pedra-Sobre-Altra, però a aquesta proposta no ens hi acostarem.
Inici 41.724538 2.928893 00:00:00 10 0
Primer desviament. Segir GR-92 41.731314 2.925088 00:11:40 13 843
Coll des Sastre 41.73694 2.935373 00:39:34 125 2.089
Mate de Déu de Gràcia 41.745225 2.933506 01:23:24 271 3.886
Desviament ses Pinyaques 41.755662 2.931569 02:49:36 479 6.631
Vèrtex cim puig de les Cadiretes 41.757518 2.928176 03:09:19 521 7.110
Desviament a Tossa de Mar 41.759604 2.927771 03:31:16 490 7.645
Gir cap a vall de Roc 41.755103 2.917262 03:49:41 342 8.783
Vilademont 41.746858 2.910613 04:17:01 207 10.500
Coll des Sastre 41.73871 2.911705 04:36:34 121 11.824
Enllaç de nou amb el GR-92 41.731265 2.925053 05:03:54 13 13.783
Final 41.724479 2.928636 05:15:32 10 14.613
Punt d’inici: Tossa de Mar
Altura màxima: 521 metres
Pendent mitjà de pujada: 8,24%
Altura mínima: 10 metres
Pendent mitjà de descens: 8,51%
Mapa: fulls 77-27 i 77-28 e:1/25.000
Temps caminant: 4 hores 22 minuts
Ascens positiu: 572 metres
Així ho vaig viure jo el dia 13 de gener de 2009, data de realització del recorregut.
Creuarem la riera de Tossa pel pont que uneix l’avinguda de Catalunya amb la rambla de Pau Casals i el carrer del Capità Mestres. Un cop creuat el pont girarem a l’esquerra en sentit nord-oest per remuntar la rambla de Pau Casals. Caminem per terreny urbanitzat i asfaltat així que si es vol, es pot seguir encara amb cotxe. Passat el càmping i Can Martí (aquest també pot ser un bon lloc per començar i fer el recorregut una mica més curt) girarem a la dreta en sentit nord-est atenent les indicacions d’un pal informatiu que trobem. A l’esquerra deixarem el trencall que es dirigeix a la depuradora d’aigües, que serà per on tornarem.
Ara anem pel GR-92, que és també el camí de Tossa de Mar a Sant Grau, a la cerca del coll del Sastre. Al coll deixarem a la dreta un desviament, també perfectament senyalitzat, i seguirem per l’esquerra, en sentit més o menys oest per tal de seguir guanyant alçada en la mateixa orientació que portem. Així arribarem a la Mare de Déu de Gràcia, avui en ruïnes.
Continuarem en sentit oest per deixar a la dreta primer el camí de Tossa de Mar a Sant Grau i més endavant una altra pista, també a la dreta, per tal de seguir els senyals del GR-92, sempre atenent les indicacions que menen al puig de les Cadiretes, o ses Cadiretes.
Sense cap complicació, sempre remuntant alçada pel GR-92, passarem a tocar del cim del Montllor, que deixarem a poca distància del camí. Aquí es pot contemplar el menhir de Montllor. Més amunt, un sender a la nostra esquerra ens permetria visitar la cambra funerària neolítica del paradolmen d’en García.
Seguirem, com sempre, pel GR-92 i arribarem al pla de ses Pinyaques, punt en el qual caldrà que deixem el GR i agafem el trencall de la dreta, en sentit nord-est, si és que volem anar a visitar el dolmen d’en Llach i la Pedra-Sobre-Altra. En aquesta proposta no ens hi acostarem, així que seguirem pel GR, en sentit nord-oest.
Ja ens trobem a tocar del cim. Ja portem molta estona caminant amb poc desnivell positiu. Quan haguem recorregut uns 300 metres, més o menys, des del pla de ses Pinyaques, trobarem un sender a la nostra esquerra, que s’endinsa a la vegetació. Per acostar-nos a la torre de guaita i al punt geodèsic hem de deixar la pista per la qual transitem i agafar aquest corriol.
Les vistes no arriben a superbes, però tractant-se d’un cim que es troba a tocar del litoral sí que podem qualificar-les d’excel·lents, l’abast de les quals ja hem relatat a la secció de comentaris.
Per baixar tornarem de nou a la pista i la seguirem per la nostra esquerra, en sentit nord-oest. Al cap de poc temps deixarem la pista que trobem a la nostra dreta que segueix en sentit nord-oest i seguirem en descens en sentit sud-oest. Farem un descens de vegades amb fort desnivell per pista de terra relliscós i quan portem uns 850 metres trobarem un altre desviament. De nou deixarem el trencall de la dreta i seguirem en descens en sentit sud-est. Un curt tram de descens ens deixarà en una mena de nus de pistes.
Aquí, tot i que altres possibilitats també serien vàlides, cal canviar totalment d’orientació i agafar el trencall de l’esquerra, que ens fa prendre orientació sud-est. Així ens anirem encarant a la vall de Roc solcada, tal com s’aprecia al mapa de l’ICC i a la vista de satèl·lit de Google, per multitud de pistes i camins. La pista per la qual caminem continua davallant de forma sostinguda en sentit sud-est fins que trobarem un trencall a la nostra dreta, que agafarem per tornar a canviar d’orientació i dirigir-nos al sud-oest.
Pocs metres més avall creuerem el torrent de les Pomeres, normalment eixut, i seguirem sempre en descens. Deixarem per l’esquerra cinc trencalls, un per la dreta i de nou un altre per l’esquerra i arribarem a una mena de plaça o nus de camins on trobarem ja senyalització. Cal seguir per l’esquerra, en sentit sud-est.
Deixarem tota traça que no sigui la principal i així arribarem a un altre important nus de pistes, també senyalitzat. De nou prendrem el trencall de l’esquerra per baixar fent diverses llaçades que ens portarà a passar a tocar de la depuradora d’aigües.
Acabarem la baixada sortint de nou a l’avinguda de Pau Casals i a terreny conegut, així que desfent el camí tornarem de nou al lloc on tenim el cotxe.